Sentenza tal-Qorti tal-Ġustizzja (Is-Sitt Awla) tal-15 ta’ Ottubru 2014 —
Il-Kummissjoni vs L-Italja
(Kawża C‑323/13) (1)
“Nuqqas ta’ Stat li jwettaq obbligu — Ambjent — Direttivi 1999/31/KE u 2008/98/KE — Pjan għall-immaniġġar — Netwerk xieraq u integrat ta’ impjanti ta’ rimi — Obbligu li jiġi implementat it-trattament tal-iskart li jiżgura l-aħjar riżultat għas-saħħa tal-bniedem u għall-protezzjoni tal-ambjent”
1.                     Ambjent — Skart — Direttiva 2008/98 — Obbligu tal-Istati Membri li jiżguraw l-irkupru jew ir-rimi ta’ skart — Obbligu ta’ riżultat — Marġni ta’ diskrezzjoni tal-Istati Membri fir-rigward tal-miżuri li għandhom jiġu adottati — Limiti — Obbligu li jitnaqqsu l-effetti negattivi tal-iskart mormi fuq l-ambjent u fuq is-saħħa tal-bniedem — Nuqqas ta’ twettiq ta’ obbligu (Direttiva tal-Parlament Ewropew u tal-Kunsill 2008/98, Artikoli 4 u 13; Direttiva tal-Kunsill 1999/31, Artikoli 1(1) u 6(a)) (ara l-punti 29, 31-38, 45)
2.                     Stati Membri — Obbligi — Implementazzjoni tad-direttivi — Nuqqas ta’ twettiq ta’ obbligu — Ġustifikazzjoni bbażata fuq l-ordinament intern — Inammissibbiltà (Artikolu 258 TFUE) (ara l-punti 41, 42)
3.                     Rikors għal nuqqas ta’ twettiq ta’ obbligu — Dritt ta’ azzjoni tal-Kummissjoni — Eżerċizzju li ma jiddependix fuq l-eżistenza ta’ interess speċifiku li wieħed jaġixxi — Eżerċizzju diskrezzjonali (Artikolu 258 TFUE) (ara l-punt 43)
Dispożittiv
1)
Ir-Repubblika Taljana,
–        billi ma adottatx il-miżuri kollha neċessarji biex tevita li parti mill-iskart muniċipali li tqiegħed fil-miżbliet tas-SubATO ta’ Ruma, bl-esklużjoni ta’ dik ta’ Cecchina, u f’dawk tas-SubATO ta’ Latina, ma jiġix issuġġettat għal trattament li jinkludi differenzjar xieraq tad-diversi frazzjonijiet ta’ skart u l-istabbilizzazzjoni tal-frazzjoni organika tiegħu, naqset mill-obbligi tagħha skont id-dispożizzjonijiet ikkunsidrati flimkien tal-Artikoli 1(1) u (6)(a) tad-Direttiva tal-Kunsill 1999/31/KE, tas-26 ta’ April 1999, dwar ir-rimi ta’ skart f’terraferma, kif ukoll tal-Artikoli 4 u 13 tad-Direttiva 2008/98/KE tal-Parlament Ewropew u tal-Kunsill, tad-19 ta’ Novembru 2008, dwar l-iskart u li tħassar ċerti Direttivi,
–        u billi ma stabbilixxietx, fir-reġjun ta’ Lazio, netwerk integrat u xieraq ta’ impjanti għall-immaniġġar tal-iskart, b’kunsiderazzjoni tal-aħjar tekniki disponibbli, naqset mill-obbligi tagħha skont l-Artikolu 16(1) tad-Direttiva 2008/98.
2)
Ir-Repubblika Taljana hija kkundannata għall-ispejjeż.
1 – ĠU C 252, 31.8.2013.